અમદાવાદીઓ સાવધાનઃ સરદારનગરમાં હવે બીજો લતીફ ફુટી નીકળ્યો છે ! – Crimeshow24
અમદાવાદીઓ સાવધાનઃ સરદારનગરમાં હવે બીજો લતીફ ફુટી નીકળ્યો છે !
દેવાંશ બારોટ, અમદાવાદઃ 90ના દાયકામાં અંડરવર્લ્ડની દુનિયાનો બાદશાહ બનીને લોકોના દીલો દિમાંગમાં પોતાનો ખૌફ ઉભો કરનાર અબ્દુલ લતીફનું અમદાવાદ ક્રાઇમબ્રાંચે 1997માં કોતરપુર વોટર વર્કસ પાસે એન્કાઉન્ટર કરીને તેનો ઇતિહાસ પુરો કરી દીધો હતો. 21 વર્ષ બાદ લતીફનું જ્યા એન્કાઉન્ટર થયું તેનાથી થોડેક દુર આવેલા ભીલવાસમાં વધુ એક લતીફ ફુટી નીકળ્યો છે. ભીલવાસમાં દુકાનદારોને ચપ્પુ બતાવીને પોતાનો આંતક ફેલાવનાર રવી ઉર્ફે ભીમો પોતે બીજો લતીફ બનવાનો છે તેવી ધમકી આપી રહ્યો છે.
સરદારનગર વિસ્તારમાં આવેલ મહારથી સોસાયટીમાં રહેતા અને ભીલવાસમાં કીરાણા સ્ટોર ચલાવતા જ્ઞાનભાઇ જમટમલ માખીજાએ એરપોર્ટ પોલીસ સ્ટેશનમાં એક યુવક વિરુધ્ધમાં ખંડણી અને લુંટની ફરિયાદ કરી છે. ફરિયાદમાં કરેલા આક્ષેપ પ્રમાણે ભીલવાસમાં રહેતો રવી ઉર્ફે ભીમો બાબુભાઇ ભીલ છેલ્લા ઘણા સમયથી જ્ઞાનભાઇની કિરાણા સ્ટોર તેમજ તેમની આસપાસ આવેલી અનેક દુકાનોના માલીકને ધમકી આપીને રુપિયા ઉઘરાવી રહ્યો છે. તમારે અહીયા ધંધો કરવો હોય તો મને હપ્તો આપવો પડશે તેમ કહીને રવી ધમકી આપી રહ્યો છે. તમામ દુકાનદારોને ચપ્પાની અણીએ બળજબરી પુર્વક રુપિયા કઢાવીને સમગ્ર વિસ્તારમાં ભયનો માહોલ ઉભો કર્યો છે.
ફરિયાદમાં કરેલા આરોપ પ્રમાણે રવીએ પોતાનો ખૌફ એ રીતે પેદા કર્યો છેકે કોઇ તેની સામે બોલી શકતુ નથી. રસ્તે જતી મહિલાઓની સામે જોઇની બીભસ્ત ગાળો બોલે છે. ગઇકાલે રવી જ્ઞાનભાઇના સ્ટોર પર આવ્યો હતો અને હપ્તાના રુપિયા માંગ્યા હતા. જ્ઞાનભાઇને રુપિયા આપવાની ના પડતા રવીએ તેમને ચપ્પુ બતાવ્યુ હતું અને બળજબરી પુર્વક ડ્રોવરમાં પડેલા 1500 રુપિયા લુંટી લીધા હતા. હું અહીનો દાદો છું અને હું બીજો લતીફ બનવાનો છું…જો મારુ નામ લીધુ છે તો જાનથી મારી નાખીશ. રવીનો આંતક વધી જતા દુકાનદારોએ ગઇકાલે એરપોર્ટ પોલીસ સ્ટેશનમાં પોલીસ ફરિયાદ કરી હતી. પોલીસે રવી વિરુધ્ધમાં લુંટ અને ખંડણી માગવાની ફરિયાદ નોંધીને તપાસ શરુ કરી છે.